Fredag kom en sergent slemt til skade ved en sprængningsulykke på Raghammer skydeterræn.

Under en sprængningsøvelse på Raghammer skydeterræn på Bornholm eksploderede en detonator mellem hænderne på den 22-årige sergent.

Ulykken skete klokken 07.55.

Han blev bragt til Rønne Traumecenter, hvor læger konstaterede meget alvorlige skader.

Har mistet flere fingre

På højre hånd er alle fingre på nær tommelfingeren sprængt væk og venstre hånd er også slemt tilredt. Halvdelen af venstre pegefinger er væk og vævet er muligvis beskadiget.

Den 22-årige sergent blev overflyttet med lægehelikopter til Odense Universitets Hospital, hvor han er blevet opereret.

Nikolaj Abildgaard, chef ved opklaringsbataljonen ved Almegårds kaserne, er meget trist over ulykken.

- Han er en utrolig livlig og glad dreng, så det er meget uheldigt det, der er sket. Det er livsændrende og de pårørende er naturligvis meget berørte, siger Nikolaj Abildgaard.